SKRIFTLIG FORESPØRGSEL E-1154/03

af Karl-Heinz Florenz (PPE-DE), Willi Görlach (PSE),Friedrich-Wilhelm Graefe zu Baringdorf (Verts/ALE), Christa Klaß (PPE-DE)og Dagmar Roth-Behrendt (PSE) til Kommissionen

(1. april 2003)

Om: Forordning (EF) nr. 1774/2002, anvendelse af affaldsfødevarer og produkter fra fødevareindustrien i EU-landene

Europa-Parlamentets og Rådets forordning (EF) nr. 1774/2002(1) af 3. oktober 2002 om sundhedsbestemmelser for animalske biprodukter, som ikke er bestemt til konsum, kræver ikke obligatorisk indsamling af affaldsfødevarer og foreskriver heller ikke en måde, hvorpå denne indsamling kan ske.

I art. 6, stk. 1, litra f, i forordning (EF) nr. 1774/2002 defineres produkter fra fødevareindustrien som kategori 3-materiale. Dette medfører i princippet, at f.eks. langtidsholdbare bagerivarer, der er fremstillet med animalske produkter (f.eks. æg), eller mælk eller mælkeprodukter ikke må anvendes som foder til dyr.

1. Råder Kommissionen over oplysninger om, hvorvidt og hvordan affaldsfødevarer i EU i omfattende grad indsamles og behandles, hhv. bortskaffes på ufarlig vis og separat fra andet affald? Anser Kommissionen det i benægtende fald ikke for hensigtsmæssigt at lade foretage en undersøgelse, der behandler dette spørgsmål nærmere?

2. Råder Kommissionen over resultater af undersøgelser, der viser, at de meget omtalte metoder til anvendelse af affaldsfødevarer som foder kompostering og forarbejdning i biogasanlæg på længere sigt er praktikable og sygdomshygiejnisk sikre? Anser Kommissionen det i benægtende fald da ikke for hensigtsmæssigt at lade foretage en undersøgelse, der behandler dette spørgsmål nærmere?

3. Mener Kommissionen, at langtidsholdbare bagerivarer, der er fremstillet med animalske produkter (f.eks. æg), eller mælk eller mælkeprodukter, ikke må anvendes som foder til dyr? Kan Kommissionen oplyse, hvilke stoffer af animalsk oprindelse og hvilke blandinger, der indeholder animalske stoffer, der i henhold til ovenfor anførte forordning må anvendes som foder?

(1) EFT L 273 af 10.10.2002, s. 1.

Svar afgivet på Kommissionens vegne af David Byrne

(16. maj 2003)

I forordning (EF) nr. 1774/2002 er det fastsat, hvordan indsamling, transport og identifikation af alle animalske biprodukter (bortset fra køkken- og madaffald, der er kategori 3-materiale) skal foregå. Køkken- og madaffald defineres i bilag I som affaldsfødevarer med oprindelse i restauranter, cateringvirksomheder og køkkener, herunder centralkøkkener og husholdningskøkkener. Efter Kommissionens opfattelse omfatter køkken- og madaffald derfor affald fra steder, hvor der produceres fødevarer til direkte konsum, men ikke tidligere fødevarer, jf. artikel 6, stk. 1, litra f), fra detailforretninger såsom supermarkeder eller fødevarefabrikker, der fremstiller produkter til detailsalg.

Artikel 6, stk. 1, litra f), omfatter tidligere fødevarer af animalsk oprindelse, bortset fra køkken- og madaffald, som ikke længere er bestemt til konsum af kommercielle grunde eller på grund af fremstillingsvanskeligheder, mangler ved emballagen eller andre fejl, der ikke indebærer nogen risiko for mennesker eller dyr. Efter Kommissionens opfattelse har den pågældende artikel ikke til formål at omfatte f.eks. bagværk (herunder affaldsbrød, kager, wienerbrød og kiks), pasta, chokolade, konfekturevarer og lignende, som ikke indeholder og ikke har været i kontakt med dyrekroppe, dele af dyrekroppe eller animalske produkter (bortset fra f.eks. osteløbe eller smeltet fedt, mælk eller æg, der indgår i et andet af produkterne, men som ikke udgør den vigtigste ingrediens, og som ikke indeholder frisk kød, kødprodukter eller tilberedt kød). Forarbejdning, anvendelse og bortskaffelse af sådant bagværk falder således uden for forordningens anvendelsesområde.

Drøftelser med eksperter fra medlemsstaterne i Den Stående Komité for Fødevarekæden og Dyresundhed har vist, at der findes forskellige metoder til indsamling, anvendelse og bortskaffelse af tidligere fødevarer, f.eks. forarbejdning til foder, kompostering, behandling i biogasanlæg og deponering, afhængigt af lokale forhold.

Kommissionen har ingen aktuelle planer om at gennemføre en særskilt undersøgelse af indsamling og behandling af tidligere fødevarer, men den vil udarbejde en rapport på grundlag af oplysninger, som medlemsstaterne skal indsende i slutningen af 2003 om den overordnede overholdelse af forordningen. Rapporten vil blive ledsaget af lovgivningsmæssige forslag, hvis det er relevant.

Som led i vedtagelsen af gennemførelsesbestemmelser og overgangsforanstaltninger i forbindelse med forordning (EF) nr. 1774/2002 har Kommissionen forpligtet sig til på næste møde i Den Stående Komité for Fødevarekæden og Dyresundhed at fremlægge et forslag, der skal gøre anvendelsesområdet for artikel 6, stk. 1, litra f), klarere, og den har foreslået, at medlemsstaterne (på en række betingelser) får en tidsbegrænset dispensation indtil den 31. december 2004 vedrørende kompostering og behandling i biogasanlæg af kategori 3-materiale. Da tidligere fødevarer, der indeholder animalske produkter, er kategori 3-materiale, giver dispensationen medlemsstaterne mulighed for fortsat at anvende nationale bestemmelser om kompostering og behandling i biogasanlæg af tidligere fødevarer.